**PREČIŠĆEN TEKST**

**P R A V I L N I K**

**O RJEŠAVANJU STAMBENIH POTREBA AKADEMSKOG OSOBLJA**

**SA AKADEMSKIM ZVANJEM**

**NA UNIVERZITETU CRNE GORE**

**(Bilten UCG, br. 465/19 i 486/20 )**

**I - OSNOVNE ODREDBE**

**Sadržaj Pravilnika**

**Član 1**

Ovim pravilnikom utvrđuju se način, kriterijumi i postupak rješavanja stambenih potreba akademskog osoblja sa akademskim zvanjem (u daljem tekstu: akademsko osoblje) na Univerzitetu Crne Gore (u daljem tekstu: Univerzitet) po osnovu zakupa stana, kupovinom stana pod povoljnijim uslovima, razmjenom stanova, dodjelom stana od strane rektora, zajedničkim rješavanjem stambenih potreba po osnovu udruživanja sredstava subjekata.

**Akademsko osoblje**

**Član 2**

Akademsko osoblje u smislu ovog pravilnika je:

* redovni profesor i naučni savjetnik
* vanredni profesor i viši naučni saradnik
* docent, naučni saradnik
* profesor visoke škole, predavač visoke škole

**Plan rješavanja stambenih potreba**

**Član 3**

Rješavanje stambenih potreba akademskog osoblja ostvaruje se prema Planu rješavanja stambenih potreba, koji donosi Upravni odbor Univerziteta, na predlog Komisije za rješavanje stambenih potreba zaposlenih na Univerzitetu.

Plan rješavanja stambenih potreba sadrži:

1. Procjenu stambenih potreba zaposlenih i broj, strukturu i veličinu stanova usklađenu prema potrebama zaposlenih i načine rješavanja stambene potrebe, prema podnijetim zahtjevima zaposlenih.
2. Broj stanova koji će se izgraditi, kupiti odnosno obezbijediti radi:

* kupovine pod povoljnijim uslovima;
* rješavanja stambene potrebe razmjenom stanova;
* rješavanja stambene potrebe bez oglašavanja;
* rješavanja stambene potrebe udruživanjem sredstava subjekata;
* dodjele po osnovu zakupa;
* ustupanja organizacionim jedinicama Univerziteta Crne Gore za rješavanje stambenih potreba, u skladu sa zakonom i odlukom Upravnog odbora Univerziteta Crne Gore, iz kvote stanova namijenjenih prodaji .

1. Iznos sredstava koji će se usmjeriti (koristiti)za:

* izgradnju odnosno kupovinu stanova u sjedištima Univerziteta odnosno organizacionih jedinica Univerziteta;
* dodjelu novčanih sredstava za rješavanje stambenih potreba (kredita);
* dodjelu novčanih za poboljšanje uslova stanovanja;
* rad stambenog fonda Sindikata Univerziteta Crne Gore, i
* udruživanje sa sredstvima drugih subjekata.

1. Broj stanova za rješavanje stambenih potreba putem udruživanja sredstava.
2. Broj i strukturu stanova za akademsko osoblje.
3. Broj i strukturu stanova za saradnike.
4. Broj i strukturu stanova za stručno i neakademsko osoblje.
5. Broj i strukturu stanova za službene potrebe.
6. Broj i strukturu stanova koje dodjeljuje rektor.
7. Broj i strukturu stanova za stambeni fond Sindikata Univerziteta Crne Gore.
8. Prioritete u opredjeljivanju namjene sredstava.
9. Rok otplate i visinu sopstvenog učešća za kupovinu stana pod povoljnijim

uslovima.

1. Druge bitne okolnosti.

**Izvori finansiranja**

**Član 4**

Sredstva za rješavanje stambenih potreba zaposlenih na Univerzitetu obezbjeđuju se iz:

* sredstava Budžeta Crne Gore;
* sredstava od prodaje, zakupa i otkupa stanova i prodaje zemljišta;
* sredstava obezbijeđenih iz posebnih izvora Univerziteta;
* ličnih sredstava zaposlenih na Univerzitetu;
* prihoda organizacionih jedinica Univerziteta ostvarenih na tržištu, izuzev prihoda od školarina, namijenjenih za stambeni fond Univerziteta po osnovu ustupljenih stanova od Univerziteta, u skladu sa zakonom i odlukom Upravnog odbora Univerziteta;
* drugih izvora.

**Evidencija**

**Član 5**

U stručnoj službi Univerziteta vodi se evidencija o stanovima (stambeni fond Univerziteta) i sredstvima za stambene potrebe zaposlenih.

**Pravo na rješavanje stambenih potreba**

**Član 6**

Zaposleni (akademsko osoblje) sa punim radnim vremenom na Univerzitetu ima pravo na rješavanje stambene potrebe ukoliko on i/ili član njegovog porodičnog domaćinstva:

* nema stan, odnosno stambenu zgradu u svojini, susvojini ili zajedničkoj svojini ili stanarsko pravo na stanu, odnosno stambenoj zgradi, na teritoriji Crne Gore;
* nema stan, stambenu zgradu ili drugi dio u stambenoj zgradi u svojini, susvojini ili zajedničkoj svojini ili stanarsko pravo na na stanu, odnosno stambenoj zgradi, odgovarajuće stambene površine na teritoriji Crne Gore.

Pod stanom, odnosno stambenom zgradom u smislu stava 1 ovog člana ne smatra se stambeni prostor koji je zaposleni stekao po osnovu nasljeđivanja.

Član porodičnog domaćinstva, u slučaju smrti zaposlenog koji je podnio zahtjev po raspisanom oglasu, ima pravo na rješavanje stambene potrebe.

U svim slučajevima propisanim ovim članom, zaposleni (akademsko osoblje)ima pravo na rješavanje stambene potrebe, pod uslovom da se u ugovoru o kupoprodaji stana, odnosno ugovoru o dodjeli kredita za kupovinu stana, sačinjenim po osnovu konačne odluke o rješavanju stambene potrebe, saglasi da na Univerzitetu ostane u radnom odnosu, sa punim radnim vremenom, najmanje još 10 godina, odnosno do ostvarivanja prava na penziju po sili zakona.

**Komisija za rješavanje stambenih potreba akademskog osoblja na Univerzitetu**

**Član 7**

O rješavanju stambenih potreba akademskog osoblja na Univerzitetu odlučuje Komisija za rješavanje stambenih potreba zaposlenih na Univerzitetu (u daljem tekstu: Komisija).

Komisiju čine tri člana, koju formira Upravni odbor Univerziteta Crne Gore, na predlog rektora.

O pitanjima iz svog djelokruga, Komisija odlučuje na sjednicama.

Komisija donosi akte u formi odluke, zaključaka i rješenja, većinom glasova ukupnog broja članova.

Članovima Komisije prestaje članstvo ostavkom, razrješenjem ili podnošenjem zahtjeva za rješavanje stambene potrebe.

**Nadležnost Komisije**

**Član 8**

Komisija:

* predlaže Plan za rješavanje stambenih potreba zaposlenih na Univerzitetu;
* donosi odluke o raspisivanju oglasa za rješavanje stambenih potreba, po ovlašćenju Upravnog odbora Univerziteta;
* utvrđuje rang listu, konačnu rang listu i donosi prvostepene odluke o dodjeli stanova i kredita po utvrđenim prioritetima na rang listi i po osnovu posebnih zahtjeva;
* uvidom na licu mjesta utvrđuje stambene uslove zaposlenih;
* sprovodi ankete kojima se utvrđuju stambene potrebe zaposlenih;
* obavlja i druge poslove koji su joj dati u nadležnost ili po prirodi stvari spadaju u njenu nadležnost.

**Stručni i administrativni poslovi**

**Član 9**

Stručne i administrativne poslove za potrebe Komisije obavljaju službe Rektorata.

**II - KRITERIJUMI ZA RJEŠAVANJE STAMBENIH POTREBA**

*Kad se smatra da zaposleni (akademsko osoblje) ima riješenu stambenu potrebu*

**Član 10**

Smatra se da zaposleni akademsko osoblje na Univerzitetu ima riješenu stambenu potrebu, u smislu ovog pravilnika, ako on i članovi njegovog porodičnog domaćinstva imaju:

* samac............................................. 45m2 korisnog stambenog prostora
* porodično domaćinstvo sa dva člana........ 60m2 korisnog stambenog prostora
* porodično domaćinstvo sa tri člana........... 80m2 korisnog stambenog prostora
* porodično domaćinstvo sa četiri i više članova ....preko 105m2 korisnog stambenog prostora.

Stambeni prostor koji je zaposleni stekao po osnovu nasljeđivanja ne uračuva se u površinu stambenog prostora iz stava 1 ovog člana.

U postupku rješavanja stambene potrebe Komisija može dodijeliti stan sljedeće kvadrature:

* samcu ..........................................do 60m2 korisnog stambenog prostora
* porodičnom domaćinstvu sa dva člana......... do 80m2 korisnog stambenog prostora
* porodičnom domaćinstvu sa tri člana .......do 100m2 korisnog stambenog prostora.

Pod članom porodičnog domaćinstva, u smislu ovog Pravilnika, smatraju se bračni supružnik, maloljetna djeca, punoljetna djeca, ako su roditelji, po zakonu, obavezni da ih izdržavaju.

Članom porodičnog domaćinstva smatra se i vanbračni supružnik iz vanbračne zajednice koja proizvodi pravno dejstvo u skladu sa Porodičnim zakonom.

**Kriterijumi**

**Član 11**

Stambene potrebe zaposlenih (akademskog osoblja) na Univerzitetu rješavaju se na osnovu sljedećih kriterijuma:

1. Značaj posla
2. Postojeća stambena situacija
3. Radni staž
4. Broj članova porodičnog domaćinstva.

Ukoliko primjenom kriterijuma iz ovog pravilnika dva ili više zaposlenih imaju isti broj bodova, prioritet u rješavanju stambene potrebe određuje se prema redosljedu kriterijuma utvrđenih ovim članom.

**Značaj posla**

**Član 12**

Značaj posla vrednuje se na sljedeći način:

* redovni profesor i naučni savjetnik ................................ 90 bodova;
* vanredni profesor i viši naučni saradnik ........................... 81 bod;
* docent, naučni saradnik .................................................... 72 boda;
* profesor visoke škole, predavač visoke škole ...............................68 bodova.

**Postojeća stambena situacija**

**Član 13**

Postojeća stambena situacija vrednuje se tako što zaposlenom (akademskom osoblju) na Univerzitetu koji nema stan, odnosno porodičnu zgradu u svojini, susvojini ili zajedničkoj svojini (ili član njegovog porodičnog domaćinstva) pripada 5 bodova.

**Broj članova porodičnog domaćinstva**

**Član 14**

Broj članova porodičnog domaćinstva vrednuje se na način što za svakog člana pripada po 3 boda.

U slučaju da oba supružnika rade na Univerzitetu, broj bodova supružnika koji konkuriše za stan povećava se za:

* za supružnika u zvanju redovnog profesora ili naučnog savjetnika............5 bodova
* za supružnika u zvanju vanrednog profesora ili višeg naučnog saradnika.....4 boda
* za supružnika u zvanju docenta ili naučnog saradnika ..................3 boda
* za supružnika u zvanju predavača visoke škole ili profesora visoke škole.... 2 boda
* za supružnika bez akademskog zvanja .................................................. 1 bod.

**Radni staž**

**Član 15**

Svaka navršena godina radnog staža, obračunata na dan zaključenja oglasa, vrednuje se sa 0.50 bodova.

**III - POSTUPAK ZA RJEŠAVANJE STAMBENIH POTREBA**

**Pokretanje postupka**

**Član 16**

Postupak za rješavanje stambenih potreba Komisija pokreće oglašavanjem raspoloživih stanova.

Raspoloživim stanovima smatraju se i stanovi koje zaposleni na Univerzitetu u postupku rješavanja svojih stambenih potreba stave na raspolaganje Komisiji i mogu biti predmet raspodjele po istom oglasu (vezana raspodjela).

Izuzetno od odredbe stava 1 ovog člana, rektor može dodijeliti do 20% ukupne kvote stanova za rješavanje stambene potrebe svih zaposlenih na Univerzitetu, u skladu sa Planom za rješavanje stambenih potreba i/ili odlukom Upravnog odbora Univerziteta.

To pravo, iz kvote stanova određene stavom 3 ovog člana, ima i predsjednik Upravnog odbora Univerziteta kada rješava stambenu potrebu rektora Univerziteta.

Rektor ostvaruje pravo na dodjelu stanova od momenta usvajanja Plana rješavanja stambenih potreba i u roku određenom odlukom Upravnog odbora Univerziteta. O tome se na adekvatan način obavještavaju zainteresovana lica.

Komisija može u postupku rješavanja stambenih potreba, a nakon utvrđivanja rang liste, radi obezbjeđivanja adekvatne strukture stanova, rješavati stambene potrebe i razmjenom sa stanovima iz kvote rektora.

**Kriterijumi za rješavanje stambenih potreba iz kvote rektora**

**Član 17**

Rektor će izvršiti vrednovanje po kriterijumima utvrđenim sljedećim redosledom:

1. značaj posla (član 12 Pravilnika);
2. deficitarnost kadra;
3. naučno-nastavni rezultati lica sa akademskim ili naučnim zvanjem, na osnovu mišljenja Naučnog odbora;
4. članstvo u akademiji nauka i umjetnosti;
5. poslovi koje zaposleni obavlja ili koje je obavljao na Univerzitetu (rektor, prorektori, predsjednik Upravnog odbora Univerziteta, dekani, direktori instituta, šefovi odsjeka, šefovi poslijediplomskih studija).

Iz kvote rektora mogu se rješavati stambene potrebe i razmjenom stanova.

Odluka rektora mora u obrazloženju sadržati opisnu ocjenu po vrednovanim kriterijumima utvrđenim ovim članom.

**Oglas za dodjelu stanova**

**Član 18**

Oglas za dodjelu stanova sadrži sljedeće podatke:

* broj, vrstu i veličinu (površinu) stanova koji se dodjeljuju;
* lokaciju stanova;
* organ kojem se podnose zahtjevi;
* dokaze koje je podnosilac zahtjeva dužan da priloži uz zahtjev;
* rok za podnošenje zahjeva;
* druge neophodne činjenice i okolnosti.

**Zahtjev za rješavanje stambenih potreba**

**Član 19**

Zahtjev za rješavanje stambenih potreba podnosi se u pisanoj formi i mora da sadrži sve potrebne podatke za utvrđivanje broja bodova, u skladu sa odredbama ovog pravilnika, a naročito:

* zvanje i poslove koje zaposleni obavlja;
* dokaz o postojećem stanu i mjestu stanovanja;
* dokaz o pravu svojine (list nepokretnosti) ili, ako se nema, izjavu o faktičkom stanju nepokretnosti zaposlenog ili člana njegovog porodičnog domaćinstva;
* izjavu o ranijoj stambenoj situaciji za slučaj otuđenja;
* dokaz o broju članova porodičnog domaćinstva sa potrebnim podacima (srodstvo, starost i zanimanje);
* dokaz o radnom stažu;
* izjavu i/ili dokaz o korišćenju kredita za rješavanje stambene potrebe.

Zahtjevi za rješavanje stambenih potreba koji nisu podneseni u oglasu određenom rokuodbaciće se.

Izmijenjene okolnosti, nakon isteka poslednjeg dana roka za podnošenje zahtjeva za rješavanje stambenih potreba, ne uzimaju se u obzir.

Zahtjev i dokazi koji sadrže netačne podatke odbaciće se.

**Rang liste i odluke**

**Član 20**

Po osnovu dostavljenih zahtjeva i provjere dokumentacije, Komisija razvrstava zahtjeve i utvrđuje posebne rang liste za svaki vid rješavanja stambene potrebe.

U rang listu upisuje se redni broj, ime i prezime podnosioca zahtjeva, broj bodova utvrđen po svakom kriterijumu iz ovog pravilnika, ukupno utvrđeni broj bodova i datum sačinjavanja rang liste.

Podnosilac zahtjeva može Komisiji izjaviti prigovor na potpunost i istinitost podataka objavljenih u rang listi, u roku od osam dana od dana objavljivanja rang liste.

Po utvrđenoj konačnoj rang listi Komisija donosi pojedinačne odluke, kojima se, ako je to moguće, u skladu sa ovim pravilnikom, na adekvatan način rješavaju stambene potrebe akademskom osoblju.

Rang lista iz stava 1 ovog člana i Konačna rang lista iz stava 4 ovog člana objavljuju se na oglasnoj tabli Rektorata Univerziteta i oglasnim tablama organizacionih jedinica Univerziteta.

Pri odlučivanju, Komisija će voditi računa naročito o stvarnoj stambenoj potrebi zaposlenih i članova njegovog porodičnog domaćinstva.

Odluke Komisije dostavljaju se svim učesnicima oglasa.

Protiv odluka Komisije može se izjaviti žalba drugostepenoj stambenoj komisiji, koju obrazuje Upravni odbor Univerziteta, u roku od 15 dana od dana dostavljanja odluka.

Drugostepena komisija broji pet članova, iz reda lica sa akademskim zvanjima na Univerzitetu, od kojih su, po pravilu, dva člana iz Upravnog odbora Univerziteta.

Članovi drugostepene komisije ne mogu biti lica koja su učestvovala u radu prvostepene komisije, niti lica koja su učesnici u postupku raspodjele stanova po raspisanom oglasu.

Odluka drugostepene komisije donosi se u roku od 15 dana.

Prvostepena, odnosno drugostepena komisija, može, u svako vrijeme, staviti van snage svoju odluku, ukoliko utvrdi da je zaposlenom dodijeljen stan na osnovu podnijete dokumentacije sa netačnim podacima i/li dokumentacije u kojoj je zaposleni prikrio činjenice relevantne za utvrđivanje reda prvenstva.

**Zaključenje ugovora**

**Član 21**

Na osnovu konačne odluke o rješavanju stambenih potreba zaključuje se ugovor o kupovini stana pod povoljnijim uslovima, razmjeni, udruživanju sredstava subjekata i zakupu.

Ugovor sa zaposlenim zaključuje rektor.

**IV - NAČIN RJEŠAVANJA STAMBENIH POTREBA**

**Opšta odredba**

**Član 22**

Stambene potrebe zaposlenih rješavaju se u mjestu zaposlenja.

Zaposleni koji je ostvario pravo na stan, a stan se ne nalazi u mjestu zaposlenja, stambenu potrebu rješava zamjenom stana za stan u mjestu zaposlenja, o čemu se stara Komisija.

Izuzetno, Upravni odbor Univerziteta može, na predlog Komisije, odobriti rješavanje stambenog pitanja izvan mjesta zaposlenja.

Zaposleni (akademsko osoblje)mogu da rješavaju svoje stambene potrebe:

1. kupovinom stana pod povoljnijim uslovima,
2. po osnovu zakupa stana,
3. razmjenom stanova,
4. dodjelom stana od strane rektora,
5. zajedničkim rješavanjem stambenih potreba po osnovu udruživanja sredstava subjekata;
6. dodjelom kredita za izgradnju ili kupovinu stana, odnosno porodične stambene zgrade.

**Zakup stana**

**Član 23**

Za dodjelu stana po osnovu zakupa zaključuje se ugovor o zakupu stana koji, pored zakonom propisanih elemenata, sadrži i podatke iz odluke o dodjeli stana.

**Zakupnina**

**Član 24**

Visinu zakupnine za korišćenje stana po osnovu zakupa određuje Upravni odbor Univerziteta, na predlog Komisije.

**Dodjela novčanih sredstava ( kredita)**

**Član 25**

Posebnim pravilnikom uređuju se način, kriterijumi i postupak rješavanja stambenih potreba akademskog osoblja dodjelom novčanih sredstava ( kredita).

**Povoljniji uslovi za kupovinu stana**

**Član 26**

Rok otplate dužne cijene i visinu sopstvenog učešća određuje Upravni odbor Univerziteta, u skladu sa Planom rješavanja stambenih potreba.

Visina sopstvenog učešća ne može biti manja od 25% od tržišne vrijednosti stana.

U slučaju razmjene stanova, visina sopstvenog učešća ne može biti manja od 25% od razlike tržišnih vrijednosti dobijenog i vraćenog stana.

Ugovor o prodaji stana pod povoljnijim uslovima obavezno sadrži odredbu da je Univerzitet, kao prodavac, saglasan da se danom zaključenja ugovora upiše pravo susvojine Univerziteta i zaposlenog, kao kupca, u srazmjeri dobijenog i uloženog u sticanju prava susvojine, uzimajući kao osnov stvarno uložena sredstva i tržišnu vrijednost stana.

Univerzitet je saglasan da kupac stekne pravo isključive svojine na dodijeljenom stanu po proteku roka od 10 godina, bez obaveze plaćanja dodatne naknade vrijednosti stana.

U slučaju raskida radnog odnosa sa Univerzitetom, ili ako sticalac prava susvojine na stanu ne čuva stan kako treba, ako ga upotrebljava protivno ugovoru i zakonu, ili ga daje drugom na upotrebu (nenamjensko korišćenje stana), prije isteka roka od 10 godina od zaključenja ugovora o prodaji/dodjeli stana od Univerziteta, zaposleni-kupac ili neko treći, obavezan je da naknadi Univerzitetu tržišnu vrijednost stana ili dijela stana, nakon obračunate razlike sopstvenog učešća, odnosno Univerzitet je obavezan da kupcu naknadi njegovo učešće u susvojini, a ako to nije moguće da stan proda na tržištu i sredstva opredjeli srazmjerno učešću u susvojini.

Zaposlenom koji je izabran, odnosno imenovan na državnu funkciju, u skladu sa zakonom čije vršenje zahtijeva privremeni prestanak rada kod poslodavca, do isteka jednog mandata, miruju prava i obaveze iz ugovora o prodaji/dodjeli stana od Univerziteta.

Zaposlenom (akademskom osoblju) na Univerzitetu koji ima 40 godina rada dozvoljava se pravo upisa svojine na dodijeljenom stanu, bez plaćanja obeštećenja za stan.

Pravo iz stava 7 ovog člana ima i član porodičnog domaćinstva za slučaj smrti zaposlenog.

Zaposlenom (akademskom osoblju) na Univerzitetu koji nema 40 godina rada može se, na njegov zahtjev, uzimajući u obzir sve okolnosti, dozvoliti umanjenje naknade za stan dodijeljen od Univerziteta, ili druge obaveze prema Univerzitetu iz postupka rješavanja stambene potrebe. Pri tome, odobrilo bi se umanjenje proporcionalno godinama radnog staža ostvarenog na Univerzitetu i vremenu korišćenja stana u odnosu na period od 10 godina.

Tržišnu vrijednost stana utvrđuje Upravni odbor, nakon pribavljenog mišljenja nadležnog organa ili tijela.

**Obezbjeđenje potraživanja**

**Član 27**

Kod prodaje stana na poček, sa otplatom stana na rate, kupcu stana prethodno se upisuje hipoteka ili fiducijarna svojina na nepokretnostima, u visini kupoprodajne cijene stana.

Ako kupac stana nema nepokretnosti, ili neko treći ne garantuje za njega, ugovorom će se predvidjeti obaveza upisa zabilježbe prvenstvenog reda povjeriočevog potraživanja, tako da sticanjem prava svojine na dodijeljenom stanu povjerilac može zahtijevati uknjižbu hipoteke sa prvenstvenim redom.

Radi obezbjeđenja povjeriočevog potraživanja, kupac stana može dati i druga sredstva obezbjeđenja potraživanja, saglasno ugovoru i zakonu.

**Rješavanje stambenih potreba udruživanjem sredstava**

**Član 28**

U postupku zajedničkog rješavanja stambenih potreba, Komisija, rektor i Upravni odbor Univerziteta postupaju, utvrđuju rang listu i zaključuju ugovor u skladu sa svim uslovima i kriterijumima propisanim ovim pravilnikom.

Visina sopstvenog učešća zaposlenog (akademskog osoblja) ne može biti manja od 25% od tržišne vrijednosti stana, a visina učešća subjekta sa kojim se zajednički rješava stambena potreba ne može biti manja od dodatnih 25% od tržišne vrijednosti stana.

Tim načinom mogu se rješavati stambene potrebe i kadrova na kliničkim predmetima na Medicinskom fakultetu Univerziteta.

**Stanovi za službene potrebe**

**Član 29**

Stanovi se mogu dodjeljivati za službene potrebe.

Odluku o dodjeli stana za službene potrebe donosi rektor po sopstvenoj inicijativi ili na predlog dekana, odnosno direktora organizacione jedinice Univerziteta, u skladu sa Planom rješavanja stambenih potreba.

**Prenos prava na stanu**

**Član 30**

Zaposleni (akademsko osoblje)na Univerzitetu (ili njegov član porodičnog domaćinstva) koji ima stan u svojini ili stanarsko pravo na stanu u svojini, a od Univerziteta dobije stan dužan je da taj stan stavi na raspolaganje Univerzitetu.

U slučaju da zaposleni ima stanarsko pravo na stanu u svojini trećeg, dužan je da, uz zahtjev za rješavanje stambene potrebe, priloži i izjavu vlasnika stana kojom se on saglašava o prenosu prava svojine na Univerzitet.

U tim slučajevima, zaposleni plaća višak površine stana, po cijeni oba stana obračunatoj po povoljnijim uslovima, u skladu sa članom 26 ovog pravilnika.

**Prenos prava na stanu iz država sa prostora bivše SFRJ**

**Član 31**

Zaposleni (akademsko osoblje)na Univerzitetu koji ostvari pravo na stan, dužan je da stan koji ima u svojini i nalazi se na teritoriji nekih od republika bivše SFRJ, a koji je dobijen po osnovu radnog odnosa, stavi na raspolaganje Univerzitetu.

U tom slučaju, zaposleni je dužan da uz zahtjev za rješavanje stambene potrebe podnese pisanu izjavu ovjerenu kod notara o postojećoj stambenoj situaciji.

U slučaju da zaposleni iz stava 1 ovog člana ima stanarsko pravo na stanu u svojini trećeg, dužan je da uz zahtjev za rješavanje stambene potrebe priloži i izjavu vlasnika stana kojom se on saglašava o prenosu prava svojine na Univerzitet, u skladu sa zakonom.

Zaposleni iz stava 1 ovog člana ima pravo na dobijanje izričite saglasnosti Univerziteta o pristanku na upis prava svojine na dobijenom stanu, nakon prenosa prava raspolaganja stana koji posjeduje na teritoriji neke od država sa prostora bivše SFRJ (clausula intabulandi).

Do ostvarenja uslova iz stava 4 ovog člana, zaposleni može dobiti saglasnost od Univerziteta za predbilježbu prava svojine ili susvojine na dodijeljenom stanu od Univerziteta.

**Vrednovanje za slučaj prethodnog raspolaganja**

**Član 32**

Stambena situacija zaposlenog (ili člana njegovog porodičnog domaćinstva) koji je otuđio stan (ili odgovarajuće pravo na stanu ili porodičnoj stambenoj zgradi) vrednovaće se prema stanju prije tog otuđenja.

U slučaju da zaposleni, iz stava 1 ovog člana, ostvari pravo na stan, plaća na ime obeštećenja cijenu/m2 otuđenog stana u visini tržišne vrijednosti 1m2 stana koji dobija od Univerziteta i razliku u kvadraturi obračunatu po povoljnijim uslovima, u skladu sa ovim pravilnikom.

**Vrednovanje za slučaj prethodnog korišćenja stambenog kredita**

**Član 33**

Zaposleni (akademsko osoblje) na Univerzitetu koji se opredijelio da kreditom rješava stambenu potrebu i koji je koristio to pravo, ima pravo samo na dodjelu novčanih sredstava za potpuno rješavanje stambene potrebe, u skladu sa posebnim pravilnikom.

**V - PRELAZNE I ZAVRŠNE ODREDBE**

**Primjena Pravilnika**

**Član 34**

Postupak za rješavanje stambenih potreba zaposlenih(kadrova) započet po opštem aktu, odnosno propisu u kome do dana stupanja na snagu ovog pravilnika nije donijeta prvostepena odluka ili je odluka poništena od strane nadležnog organa ili suda, nastaviće se po odredbama ovog pravilnika.

Postupak započet kod suda, odnosno organa uprave, do dana stupanja na snagu ovog pravilnika, po kome nije donijeta pravosnažna odluka, okončaće se po odredbama pravilnilka koji je bio na snazi u vrijeme pokretanja postupka.

**Rješavanje stambenih potreba na organizacionoj jedinici Univerziteta**

**Član 35**

Organizaciona jedinica Univerziteta može samostalno rješavati stambene potrebe zaposlenih (akademskog osoblja) na toj jedinici, iz izvora opredijeljenih za tu namjenu, shodnom primjenom odredaba ovog pravilnika.

Rješavanje stambenih potreba na organizacionoj jedinici Univerziteta ostvaruje se prema Planu rješavanja stambenih potreba, koji donosi Komisija za stambena pitanja, koju imenuje dekan odnosno direktor.

Saglasnost na plan rješavanja stambenih potreba na organizacionoj jedinici Univerziteta daje Upravni odbor Univerziteta.

Ugovor sa zaposlenim na organizacionoj jednici Univerziteta zaključuje dekan, odnosno direktor jedinice.

Dekan, odnosno direktor može bez oglašavanja dodijeliti do 50% ukupne kvote stanova za rješavanje stambene potrebe svih zaposlenih na toj jedinici.

Pri odlučivanju o dodjeli stana dekan, odnosno direktor primjenjuje isti postupak i iste kriterijume koji važe za rektora, a koji su propisani članom 16 stav 5 i članom 17 ovog pravilnika.

Protiv odluke o rješavanju stambene potrebe može se izjaviti žalba dekanu odnosno direktoru, u roku od 15 dana od dana dostavljanja odluke.